钦定古今图书集成/明伦汇编/宫闱典/第038卷 > 仁宗郭皇后
## 钦定古今图书集成/明伦汇编/宫闱典/第038卷 > 仁宗郭皇后

按《宋史后妃传》：“仁宗郭皇后，其先应州金城人，平卢
军节度使崇之孙也。天圣二年，立为皇后。初，帝宠张
美人，欲以为后，章献太后难之。后既立而颇见疏。其
后尚美人与杨美人俱幸，数与后忿争。一日，尚氏于
上前有侵后语，后不胜忿，批其颊，上自起救之，误批
上颈，上大怒。入内都知阎文应因与上谋废后，且劝”
帝以爪痕示执政。上以示吕夷简，且告之故。夷简亦
以前罢相怨后，乃曰：“古亦有之。”后遂废。诏封为净妃、
玉京冲妙仙师，赐名清悟，居长乐宫。于是中丞孔道
辅、谏官御史范仲淹、孙祖德、段少连等十人伏阁言
“后无过，不可废。”道辅等俱被黜责。景祐元年，出居瑶
华宫，而尚美人亦废于洞真宫入道。杨美人别宅安
置。又赐后号金庭教主、冲静元师。后帝颇念之，遣使
存问，赐以乐府，后和答之，辞甚怆惋。帝尝密令召入，
后曰：“若再见召者，须百官立班受册方可。”属小疾，遣
文应挟医诊视，数日，乃言后暴薨。中外疑阎文应进
毒，而不得其实。上深悼之，追复皇后，而停谥册、祔庙
之礼。

按《孔道辅传》：“‘明道二年，召为右谏议大夫，权御史中
丞。会郭皇后废，道辅率谏官孙祖德、范仲淹、宋郊、刘
涣、御史蒋堂、郭劝、杨偕、马绛、段少连十人诣垂拱殿
伏奏：皇后天下之母，不当轻议绌废，愿赐对，尽所言’。
帝使内侍谕道辅等至中书，令宰相吕夷简以皇后
当废状告之，道辅语夷简曰：‘大臣之于帝后，犹子事
父母也。父母不和，可以谏止，奈何顺父出母乎’？”夷简
曰：“废后有汉、唐故事。”道辅复曰：“人臣当道君以尧舜，
岂得引汉、唐失德为法耶？”夷简不答，即奏言：“伏阁请
对，非太平美事。”于是出道辅知泰州。明日晨入，至待
漏，闻有诏，亟驰出城。

按《吕夷简传》：太后崩，帝始亲政事。夷简手疏陈八事，
曰正朝纲，塞邪径，禁货赂，辨佞壬，绝女谒，疏近习，罢
力役，节冗费。其劝帝语甚切。帝始与夷简谋，以张耆、
夏竦皆太后所任用者也，悉罢之。退告郭皇后，后曰：
“夷简独不附太后耶？但多机巧，善应变耳。”由是夷简
亦罢为武胜军节度使、检校太傅、同中书门下平章
事、判陈州。及宣制，夷简方押班，闻唱名，大骇，不知其
故。而夷简素厚内侍副都知阎文应，因使为中诇，久
之，乃知事由皇后也。岁中而夷简复相。初，刘涣上疏
请太后还政，太后怒，使投岭外。属太后疾革，夷简请
留之。至是，涣以前疏自言，帝擢涣右正言，顾谓夷简：
“向者枢密院亟欲投涣，赖卿以免。”夷简谢，因曰：“涣由
疏外，故敢言，大臣或及此，则太后必疑。风旨自陛下，
使子母不相安矣。”帝以夷简为忠。郭后以怒尚美人，
批其颊，误伤帝颈，帝以爪痕示执政大臣，夷简以前
罢相故，遂主废后议。仁宗疑之，夷简曰：“光武，汉之明
主也。郭后止以怨怼坐废，况伤陛下颈乎！”夷简将废
后，先敕有司，无得受“台谏章奏。”于是御史中丞孔道
辅、右司谏范仲淹率台谏诣阁门请对，有旨令台谏
诣中书。夷简乃贬出道辅等，后遂废。